คลังล้วงตับเงินธกส. ชดเชยประกันรายได้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ครม. เห็นชอบ ธ.ก.ส. ควักเนื้อจ่ายส่วนต่างประกันรายได้รอบ 2 หลังงบไทยเข้มแข็งเหลือแค่ 9,000 ล้านบาท 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) อนุมัติให้ใช้เงินทุนจากทางธนาคารเพื่อการเกษตรและสหกรณ์การเกษตร (ธ.ก.ส.) ในการจ่ายเงินชดเชยส่วนต่างให้กับเกษตรกรตาม สัญญาโครงการประกันรายได้ในช่วงที่เกษตรกรยังไม่ได้รับเงินชดเชย โดยค่าส่วนต่างดังกล่าว ธ.ก.ส. สามารถคิดต้นทุนทางการเงินในอัตราดอกเบี้ย 1.98% ของเงินต้นได้ 
ทั้งนี้ ให้เบิกจ่ายเงินจากโครงการไทยเข้มแข็งในส่วนของโครงการประกันรายได้ในวงเงิน 4 หมื่นล้านบาท เพื่อชำระคืนให้กับ ธ.ก.ส. แต่ขณะนี้เหลือวงเงินอยู่ประมาณ 9,000 ล้านบาท หากไม่พอให้ไปจัดสรรงบประมาณในรายจ่ายงบ ประมาณปี 2554 ต่อไป
นอกจากนี้ ครม. ได้อนุมัติการลงนามบันทึกความเข้าใจระหว่างกระทรวงพาณิชย์กับกระทรวงการค้าและอุตสาหกรรมประเทศฟิลิปปินส์ กรณีที่ฟิลิปปินส์ยอมชดเชยการนำเข้าข้าวจากไทย 3.67 แสนตัน หรือเท่ากับปริมาณนำเข้าจากไทยเฉลี่ย 3 ปีย้อนหลัง จำแนกเป็นข้าวคุณภาพดีจำนวน 5 หมื่นตัน เนื่องจากฟิลิปปินส์ไม่ปฏิบัติตามข้อตกลงการค้าเสรีอาเซียน หรืออาฟตา ในการลดภาษีข้าว ซึ่งอยู่ในบัญชีสินค้าอ่อนไหวสูงลงจาก 40% ในปี 2555 โดยฟิลิปปินส์ยื่นข้อเสนอขอคงอัตรา 40% จนถึงวันที่ 1 ม.ค. 2558 จึงจะลดลงเหลือ 35% 
ทั้งนี้ ประเทศไทยยืนยันจะไม่รับข้อเสนอของฟิลิปปินส์ และจะยังไม่ให้สัตยาบันความตกลงการค้าสินค้าของอาเซียน จนกว่าฟิลิปปินส์จะปรับปรุงการลดภาษี ซึ่งได้หารือจนสามารถสรุปร่างบันทึกความเข้าใจ และจะเสนอเข้าที่ประชุมรัฐสภาต่อไป